კანადის ბუნების მუზეუმი

კანადის ბუნების მუზეუმი (, , CMN) — ეროვნული ბუნების ისტორიის მუზეუმი, რომელიც კანადის ეროვნული დედაქალაქის რეგიონში მდებარეობს. მუზეუმის გამოფენები და საზოგადოებრივი პროგრამები მდებარეობს ვიქტორიის მემორიალურ შენობაში, 18 910 კვადრატული მეტრის ფართობის მქონე ნაგებობაში, ოტავა, ონტარიო, კანადა. მუზეუმის ადმინისტრაციული ოფისები და სამეცნიერო ცენტრები განთავსებულია ბუნების მემკვიდრეობის კამპუსში, გატინო, კვებეკი, კანადა.

მუზეუმის კოლექცია შეიცავს 14,6 მილიონზე მეტ ნიმუშს, რომლებიც ბუნების ისტორიას უკავშირდება. მუზეუმი ასევე მასპინძლობს და აწყობს არაერთ დროებით გამოფენას. კანადის ბუნების მუზეუმი მხარს უჭერს და მონაწილეობას იღებს ბუნების ისტორიასთან დაკავშირებულ სამეცნიერო კვლევებში.

ისტორია
კანადის ბუნების მუზეუმი ჩამოყალიბდა კანადის გეოლოგიური კვლევების სამსახურის (GSC), კოლექციის საშუალებით 1842 წელს მონრეალში.  1856 წელს კანადის პროვინციის საკანონმდებლო ასამბლეამ მიიღო კანონი, რომელიც  კანადის გეოლოგიური კვლევების სამსახურს უფლებას აძლევდა ჩამოეყალიბებინა მუზეუმი გეოლოგიური და არქეოლოგიური კვლევებისას აღმოჩენილი ნივთების გამოსაფენად. ამ ყველაფრის გათვალისწინებით, მონრეალში დაარსდა მუზეუმი. 1877 წელს მუზეუმის მანდატი ფორმალურად გაფართოვდა და მოიცავდა თანამედროვე ფაუნასა და ფლორის შემსწავლელ განყოფილებებს, ასევე დაემატა ადამიანური ისტორიის, ენებისა და ტრადიციების მიმდინარეობებიც.

1881 წელს მუზეუმი მონრეალიდან ოტავის ცენტრში გადავიდა. 1896 წლისთვის მუზეუმისათვის ახალი შენობის აშენება დაიგეგმა. ხალი შენობის წინასწარი გეგმები შედგენილი იყო 1899 წლისთვის, თუმცა მშენებლობა 1906 წლამდე არ დაწყებულა. მუზეუმის ახალი შენობის, ვიქტორიას მემორიალის შენობის მშენებლობა 1910 წელს დასრულდა , 1912 წელს კი საზოგადოებისათვის გაიხსნა. 1927 წელს ნაღმების დეპარტამენტის მუზეუმის განყოფილებას კანადის ეროვნული მუზეუმი დაერქვა. ამის შედეგად მუზეუმი კანადის გეოლოგიური კვლევების სამსახურს გამოეყო.

გამოფენები
მუზეუმის ვიქტორიის მემორიალურ ნაგებობაში განთავსებულია შვიდი მუდმივი გამოფენა. მუდმივ გამოფენებთან ერთად, მუზეუმში ხშირად ეწყობა „მოძრავი“ (დროებითი) გამოფენები.

მუზეუმის მუდმივი გამოფენა მოიცავს ფრინველების გალერეას, რომელიც 450-მდე სახეობის 500-მდე ნიმუშს მოიცავს. ფრინველების გალერეის კედლები ამერიკელმა მხატვარმა, ჯეიმზ პერი უილსონმა მოხატა.  ძუძუმწოვრების გალერეა არის გალერეა, რომელიც მოიცავს ძუძუმწოვრების იმ სახეობებს, რომლებიც კანადაში ბინადრობენ. ეს განყოფილება ასევე მოცავს XX საუკუნის შუა პერიოდში კანადელი ხელოვანის, კლარენს ტილენიუსის დიარამებს. დედამიწის გალერეა მუდმივი დარბაზია, რომელიც ფოკუსირებულია მინერალებზე, ქვებსა და სხვა გეოლოგიურ ობიექტებზე. ამერიკის შეერთებული შტატების მიერ კანადისათვის ნაჩუქარი კეთილი ნების მთვარის ნიმუშები ასევე განტავსებულია დედამიწის განყოფილებაში. ნამარხი ნაშთების გალერეა ასევე მუდმივი გამოფენაა, რომელიც მოიცავს: დინოზავრების, ძუძუმწოვრებისა და ზღვის ფაუნის ნაშთები, რომლებიც დაახლოებით 35-85 მილიონი წლის წინანდელი ნიმუშებია. ასევე დაცულია დინოზავრის ჩონჩხების 30-ზე მეტი კომპლექტი, რომლებიც 65-85 მილიონი წლით თარიღდება. ამ განყოფილებაში ასევე დაცულია ედმონტოზავრის ნამარხი ნაშთები, რომელიც კანადის ბუნების მუზეუმისათვის პირველი ნამუშევარია; ეს ნამარხი მუზეუმში 1912 წელს მიიტანეს, ხოლო დამთვალიერებლებისათვის ხელმისაწვდომი 1913 წლიდან გახდა. წყლის გალერეა ფოკუსირებულია ზღვის ცხოველებსა და ჰიდროლოგიაზე.

კვლევები
მუზეუმში მიღებული აქტის თანახმად, ბუნების ისტორიაში კვლევების ორგანიზება და ჩატარება დაწესებულების მანდატის ნაწილია. მუზეუმის კვლევითი სამსახურები იყოფა ორ დისციპლინად: სიცოცხლის მეცნიერებებისა და დედამიწის მეცნიერებების მიმდინარეობებად. მუზეუმში ასევე ფუნქციონირებს ორი დისციპლინური ცენტრი: სახეობათა აღმოჩენებისა და არქტიკის ცოდნისა და გამოკვლევების ცენტრები. მუზეუმის მკვლევარები არქტიკის ფლორის შესახებ კვლევებს აწარმოებენ 1980-იანი წლებიდან და ძირითადად კონცენტრირებულნი არიან ადგილობრივ მცენარეებზე (ძირითადად ). სხვა ძირითადი კვლევითი პროგრამები, რომელშიც მუზეუმი მონაწილეობდა, მოიცავს ფორემოსტის ფორმაციაზე არქეოლოგიურ გათხრებს დინოზავრების ნამარხების შესასწავლად. მუზეუმი ასევე ჩართული იყო 1986-დან 1991 წლამდე განხორციელებულ ჩინეთისა და კანადის ერთობლივ პროექტში დინოზავრების შესასწავლად.

1972 წლიდან 1995 წლამდე მუზეუმი გამოსცემდა საკუთარ სამეცნიერო ჟურნალს Syllogeus.

ბიბლიოთეკა და არქივი
მუზეუმის ბუნებრივი მემკვიდრეობის ცენტრში ასევე ფუნქციონირებს ბიბლიოთეკა და არქივი. ბიბლიოთეკა მოქცავს დაახლოებით 35 000 წიგნს, 2 000 პერიოდულ გამოცემებს, მუზეუმის პუბლიკაციებსა და ბუნებრის ისტორიათან დაკავშირებულ ფილმებს. მუზეუმის არქივი მოიცავს სამ კოლექციას: არქივის ჩანაწერებს, რომლებიც მუზეუმს უკავშირდება; ფოტო კოლექციას, რომელიც 275 000 სლაიდს, ფოტოებსა და დაფებს მოიცავს; ხელოვნების კოლექციას 1 800 ობიექტით, რომელიც ბუნებაზეა ფოკუსირებული.

რესურსები ინტერნეტში
ოფიციალური ვებ-გვერდი
სქოლიო

კატეგორია:კანადის მუზეუმები
კატეგორია:გატინოს ღირსშესანიშნაობები
კატეგორია:ოტავას ღირსშესანიშნაობები
კატეგორია:1856 წელს დაარსებული მუზეუმები
კატეგორია:მუზეუმები ანბანის მიხედვით